初入峽有感
作者：白居易
朝代：唐

paragraphs: 上有萬仞山，下有千丈水。
蒼蒼兩崖間，闊狹容一葦。
瞿唐呀直瀉，灩澦屹中峙。
未夜黑巖昏，無風白浪起。
大石如刀劒，小石如牙齒。
一步不可行，況千三百里。
苒蒻竹篾𥮘，欹危檝師趾。
一跌無完舟，吾生繫於此。
常聞仗忠信，蠻貊可行矣。
自古漂沈人，豈盡非君子。
況吾時與命，蹇舛不足恃。
常恐不才身，復作無名死。